זאב ח´ ארליך (ז´אבו)
לעזאזל, היכן הוא?

"והשעיר אשר עלה עליו הגורל לעזאזל יעמד חי לפני ה' לכפר עליו לשלח אותו לעזאזל המדברה...ושילח ביד איש עתי המדברה. ונשא השעיר עליו את כל עוונותם אל ארץ גזירה ושילח את השעיר במדבר" (ויקרא ט"ז,ה-כב). 

כך, בקצרה, מתאר הכתוב את עניינו של "השעיר המשתלח" או "השעיר לעזאזל". 

במשנת יומא (פ"ו), לעומת זאת, מתוארים הדברים באופן שונה מעט: 

"... בא לו אצל שעיר המשתלח... מסרו למי שהיה מוליכו... מיקירי ירושלים היו מלווין אותו עד סוכה הראשונה. עשר סוכות מירושלים ועד צוק, תשעים ריס...". 

וההבדל העיקרי בין התיאורים היא נקודת-היעד של אותו שעיר: על-פי התורה משולח השעיר אל "המדבר", אל "ארץ-גזירה", ואילו ע"פ המשנה, הוא משולח דווקא ל"צוק"  כלשהוא. 

היכן הם מקומות אלו ? השווים הם או שונים ? ההיו מקומות קבועים לשם השתלח השעיר בימי הנדודים במדבר, בימי המשכנים באתריהם השונים בארץ, בימי המקדש הראשון, השני ??? 

  

"לעזאזל המדברה" 

קרוב לוודאי כי האתר הראשון היה המדבר הסמוך להר-סיני, בו נצטוו ישראל על עניין זה, וכלשונו של האבן-עזרא: "ויש אומרים שהוא הר סמוך אל הר-סיני". 

אם, אכן, קוימה מצווה זו, משך ארבעים שנות הנדודים במדבר (שהרי יודעים אנו על אי-קיומה של מצוות-מילה, ע"פ יהושע ה',ה "וכל העם הילודים בדרך בעלותם ממצרים לא מלו", וכן שאלנו, בעיוננו לפרשת בא תשס"ו, האם וכיצד הניחו תפילין באותן השנים ?), כיצד קוימה ? יש להניח כי בכל מקום בו שהו, שולח השעיר אל המדבר הקרוב. היה זה לאורך ארבעים, או ליתר דיוק, שלושים ושמונה שנות-הנדוד, כל שנה במקום אחר. אם, אכן, שהו בקדש-ברנע 19 שנה, ונדדו 19 שנים אחרות, הרי שיש לשער שבשהותם בקדש-ברנע, שולח השעיר אל המדבר הסמוך לה. 

לכשנכנסו ישראל לארץ, נדד המשכן ממקום למקום. ע"פ מסורת חז"ל: 

14 שנה בגלגל. 

369 שנה בשילה. 

57 שנה בנוב ובגבעון. 

410 שנים בימי בית-ראשון בירושלים. 

420 שנים בימי בית-שני בירושלים. 

לכאורה, בכל אותם המקומות נשתלח השעיר - להיכן ? 

  

"צוק" 

רבו ההצעות והמציעים, ונסקור את הידוע לנו (לאחרונה עסק בכך ד"ר אבי ששון, ואנו מסתמכים, בין היתר, על מאמרו). 

קרן-סרטבה - זו דעתו הייחודית של דב אשבל, המציע שגם מהמקדש שנחשף בשכם (!) שילחו שעירים לסרטבה, בשל כיוונו של מקדש זה אל קרן-סרטבה. לפני שילה? לאחריה? ועוד שאלות על אפשרות זו... 

צוקי נחל-מכמש (וואדי סוויניט) - הצעתו של מאיר קוזניץ, המתאימה לשילוח הן משילה והן מירושלים ! 

תל אל עקבה, מעל ליריחו - הצעת נתן שלם. מעט רחוקה. 

"מדבר סוריה" - הצעת מ. עתידיה (מקום מושבו של האליל Attis, ע"פ "איש עיתי"). והיא רחוקה יותר... 

הצוק בנבי-מוסא (יצחק גולדהאר), ואולי זהה הוא לג'בל חרמון הסמוך (ע"פ חנוך א',ו',7-5). למה כוונתם ? 

"א-סוק", "סיקא" בצוקי נחל-תקוע (וואדי חריטון) (ישעיהו פרס, מיכאל אבי-יונה), ואולי זהה הוא להצעת ר' אשתורי הפרחי, לפני קרוב ל-700 שנה "מירושלים לעזאזל כשלש שעות, וחלחול ותקוע שם סמוכים". 

ג'בל מונטר, "ביר א-סוק" (קונדר, ובעקבותיו קליין, צבי אילן, דוד עמית), הסמוך למבצר הורקניה, ממערב לו. 

הצד השווה לכל ההצעות, הוא כיוון המזרח מ(שילה ומ)ירושלים, אל המדבר, כדרישת-הכתוב. 

  

  

"בית-חדודו" 

משנת-יומא (פ"ו,מ"ח) ומקבילותיה, מציינים: "ומניין היו יודעין שהגיע שעיר למדבר ? אמר ר' יהודה: והלא סימן גדול היה להם - מירושלים ועד בית-חדודו שלשה מילין, הולכין מיל, וחוזרין מיל, ושוהין כדי מיל, ויודעין שהגיע שעיר למדבר". כאן יצוין כי למקום זה, "בית-חדודו", קיימות נוסחאות שונות. יש להכריע מהי הנוסחה הנכונה, לחפש על-פיה את האתר, ולהמשיך ממנו הלאה. דה-וו סבר, שאין בית-חדודו שם-מקום בדרך, אלא תיאור המקום בו נעשה השעיר חדודין-חידודין לאחר שהושלך מן הצוק, אולי ע"פ תרגום יונתן ל"לעזאזל המדברה" (ויקרא ט"ז,י): "באתר תקיף וקשי במדברא דצוק, דהוי בית הרודי". 

ניתן להבין (אם כי ניתן להבין גם אחרת לחלוטין, ודעתנו כדעת החולקים) כי בדרך לצוק במדבר, ממנו שולח השעיר, היו עוברים במקום הנקרא "בית-חדודו". מקום זה נמצא כשלושה מילים מירושלים. אם נדע לזהות אתר זה, ייתכן שאנחנו על הדרך, תרתי משמע, מירושלים אל הצוק במדבר. 

בית-חורון - כך במקבליה בירושלמי ורמב"ם, ונ. ברוכי הציע לזהותו בבית-חורון, הרחוקה והמערבית לירושלים... 

הרודיון - ע"פ נוסח בית-הרודי", הצעת בעל "ערוך השלם". 

חר' חרידן, חר' חרזן (דרומית לאבו-דיס) - הצעת קונדר, וגם כאן הלכו בעקבותיו ישעיהו פרס, מיכאל אבי-יונה ועוד. 

החרבה הסמוכה למעיין "עין-חוד" באל-עזריה - זו הצעתו של אבי ששון, ע"פ איזכור המקום אצל לונץ והורביץ. לכך הוא מצרף איזכורי מקום כמו "בית-חרודו" ו"חרדונא". 

לאור זאת מציע ששון "את העזאזל יש לחפש באזור מעלה-אדומים", אולם "אין אפשרות להצביע על מיקום מדויק של אתר זה, אולם נראה שמקום השילוח היה באזור מעלה-אדומים (חאן אל-חתרורה)". 

  

*   *   *

  

רשימת הצעות הארוכה-יחסית לאתר שאינו אלא נקודה, לכאורה סתמית, של אירוע קטן פעם בשנה, מלמדת על רצונם העז של החוקרים להגיע למיצוי הידע מן המקורות השונים ושילובו בהכרתה של הארץ, והכרתם של סביבות שילה וירושלים. נראה הדבר, שיש כאן יותר מאשר דיון סתמי בהצעותיהם השונות של העוסקים בנושא, אלא רצון להגיע לידיעת-האמת, אך מעבר לכך, עם ניסיון התמודדות עם אירוע שיש בו מן הנגיעה בתחום שבין האדם וא-להיו, מעין ניסיון להצליח לגעת, ולו בהצעה בלבד, באותו המקום שבו בביצוע הציווי הא-לוהי, מתכפרים עוונותיהם של ישראל, מקום המסמל הטהרות, מחילת-עוונות מן העבר, ואפשרות של 'פתיחת דף חדש' לא רק ליחיד, אלא לאומה כולה. 

וייתכן, ואין כל חשיבות בזיהויו של המקום בו התרחשו הדברים בעבר, ובלבד שנגיע ל"שעיר הנעשה בפנים", ומי ייתן ונגיע לאותם "שבעה ימים קודם יום-הכיפורים מפרישין כהן-גדול מביתו", ועד ל"יום-טוב היה עושה בצאתו בשלום מן הקודש". 

אמת ! מה נהדר... 

